次韻趙制置制勝軒詩
作者：魏了翁
朝代：宋

paragraphs: 何年誤認貙作熊，力小知薄當戎衝。
級夷蕃拔牖戶破，至今風色長如冬。
去年推轂以授公，單車飛度雙劍峰。
風稜犖犖膽氣雄，臨淮軍壘足跡重。
夜起攬衣瞻井絡，鑄鐵不知經幾錯。
朅來談笑上紋楸，龜頭局中虎口著。
誰將輿柴誤戰塵，天戈一揮如砥平。
濯征玁狁威蠻荆，捷書夜上白玉京。
考成軒戶適茲日，一吐十年胸怫鬰。
看詩又覺饒餘力，要殄餘憂寬旰食。
書生喜極還太息，天下憂端尚非一。
經營分表竟何益，盍護本根保成勣。